**Elvis Costello, Palya Bea és Víkingur Ólafsson a Müpa idei adventi naptárában**

**A huszadik évadába lépett Müpa minden évben szívmelengető meglepetésekkel segíti az ünnepi hangolódást. Idén az intézmény rendhagyó adventi kalendáriumának elképzelt ajtói mögött a Müpa kulisszái és a közönség számára ritkán vagy sosem látható terei tárulnak fel. Az elmúlt egy év során számos kiemelkedő művész közreműködésével készített videósorozat rövid epizódjaiból kiderül, miképpen zajlik egy zongoraválasztás, hogyan mozgatják a díszleteket, vagy éppen hol készül a nézőtéri büfé egyik slágere, a citrom tarte.**

Mi történik estéről estére az ügyelőpultban, a varrodában vagy a zsinórpadláson? Mit rejt az orgona belseje, a ruharaktár és a fellépők öltözője? Hogy készülnek az élő közvetítések? …és hogy kerül Palya Bea az épület tetejére? A Duna-parti intézmény **rendhagyó adventi videósorozata** idén nemcsak a színfalak mögé, de szó szerint azok alá és fölé is elkalauzolja az érdeklődőket, megmutatva, mitől olyan kivételes kulturális erőtér a Müpa, mi minden történik a felejthetetlen produkciók előkészületei során, mennyi ember aprólékos és összehangolt munkája kell a sikeres előadások megvalósításához, vagyis egy-egy meghatározó élmény létrejöttéhez. Az elmúlt két évtizedben számtalan alkalommal bebizonyosodott, hogy a kultúra és művészetek iránt elkötelezett közönség nem csupán a művészeket fogadja hatalmas szeretettel, de a Müpában dolgozók munkáját is nagyra becsüli – az alkotók szándéka szerint a nézők ezekbe a folyamatokba, a mindennapi varázslat megszületésébe is betekintést nyerhetnek az ünnepek közeledtével. Sőt, egészen december 24-ig mindennap új videó válik elérhetővé a Müpa [**Facebook**](https://www.facebook.com/MupaBudapest)**- és** [**Instagram**](https://www.instagram.com/mupabudapest/)**-felületein**, valamint [**YouTube-csatornáján**](https://www.youtube.com/user/mupabudapest), ráadásul az aktuális meglepetésen túl egy-egy **feladvány** is várja a nézőket, amelynek megoldásával **értékes koncertjegyeket nyerhetnek**.

A Müpa a különleges adventi kalendárium mellett decemberben további, ünnepi hangulatot teremtő kikapcsolódási lehetőségeket, számtalan koncertet és előadást kínál a kultúrára éhes közönségnek. A fiatal magyar régizenész-generáció kiemelkedő tehetségű tagja, **Tóth-Vajna Zsombor karácsonyi orgonakoncertjén** Johann Sebastian Bach- és Dietrich Buxtehude-művek csendülnek fel a **Harmonia Caelestis Barokk Zenekar**, a **Capella Columbae** énekegyüttes és nagyszerű szólisták közreműködésével. A **Recirquel** hallatlanul népszerű, évről évre telt házzal játszott újcirkusz-meséje, a *Kristály* felújított változatban látható a Millenáris Üvegcsarnokában, a **Magyar Állami Népi Együttes** ugyancsak nagy sikerű előadása, a ***Csodaváró betlehemes*** a Bartók Béla Nemzeti Hangversenyteremben várja több alkalommal a kicsiket és a nagyokat, míg az évad egyik művésze, **Snétberger Ferenc** triójának meghitt hangulatú produkciója december 17-én teremt ünnepi időszakhoz méltó hangulatot. Az évad másik művésze, **Kelemen Barnabás** következő, **Héja Domonkossal** és a **Magyar Rádió Szimfonikus Zenekarával** közös koncertje pompás karácsonyi ajándékként kerülhet a fa alá, csakúgy, mint a Müpa ismét elérhető **ajándékutalványai**, amelyek igazán jó szolgálatot tehetnek, ha bizonytalanok vagyunk meglepni kívánt szerettünk zenei ízlését illetően. Az intézmény ráadásul hagyományaihoz híven az ajándékozóknak is kedveskedik: december 24-ig minden saját rendezésű előadásra és ajándékutalványra elköltött 10 000 forint után 1000 forint értékű ajándékutalvánnyal egészíti ki a vásárlók kosarát. Ha pedig valaki a Müpa 2025-ös programjai között böngészne, a Wagner-hősöket felelevenítő koncerttől a cirque danse produkcióig, a gyerekelőadástól a klasszikus zenei és jazzkoncertekig bőséges kínálatból válogathat az egész család számára.

A Müpa karácsonyi kínálata:

<https://mupa.hu/rolunk/hirek/elvis-costello-palya-bea-es-vikingur-olafsson-a-mupa-idei-adventi-naptaraban-20251128>

**A Müpa adventi videósorozatának alkotói:**

**Alkotók:**

Értékesítési- és marketingigazgató: Récsán Gábor

Projektvezető: Nagy Emese

Szöveg: Méhes Zsuzsanna

Vezető operatőr: Valuska Gábor

Operatőr: Holecz Balázs, Pap Dénes, Szabó Péter, Solymosi Márton

Narráció: Magyar Bálint

Arculat: Borostyánkői Mátyás, Papp Péter

Utómunka: Pap Levente

PR: Jávor Zsófia, Méhes Zsuzsanna, Bátai Zsófia Blanka, Mihályi Dávid

Médiatervező: Réti Márton

Social media: Sirokay Borbála

Koncepció: Gálos András

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
**Müpa Kommunikáció**E-mail: [sajto@mupa.hu](mailto:sajto@mupa.hu)